
A sejtmembrán ceramid szintjének emelkedése növeli a Parkinson-kórra jellemző kórosan foszforilált Kv1.3 ioncsatorna mennyiségét mikroglia sejtekben

A Parkinson-kór jellegzetessége a dopaminerg neuronok szelektív pusztulása,
amelyben fontos tényező a mikrogliák kóros aktivációja. Ezen sejtekben a
proinflammatórikus fenotípus összefüggésbe hozható a Kv1.3 ioncsatorna
túlműködésével, így a csatorna szelektív gátlása új terápiás utat jelenthet. A
legújabb kutatások alapján a Kv1.3 ioncsatorna foszforilációjáért felelős Fyn kináz
aktivitásának növekedése a betegség fontos rizikófaktora. A Parkinson-kórra
jellemző lipid eltérés a membrán ceramid (Cer) tartalmának növekedése. A
sejtmembránban sajátos szignalizációs mikrokörnyezetet biztosító mikrodomének
a koleszterinben és glükozilceramidban (GCer) gazdag lipidtutajok mellett a Cer
által képzett platformok. Azt, hogy Parkinson-kórban a membrán Cer tartalmának
növekedése a Cer platformokon keresztül hozzájárulhat-e a Kv1.3 megnövekedett
foszforilációjához (pKv1.3) korábban nem vizsgálták.
Kísérleteink során ezért célul tűztük ki annak vizsgálatát, hogy a membrán Cer
(töltés, LPS kezelés) és GCer (töltés) szintjeit változtató kezelések hatására
hogyan változik a Kv1.3 és a pKv1.3 ioncsatornák szintje és membrán
mikrodomének közti laterális megoszlása mikrogliákban.
A kísérletek első lépéseként egér mikroglia sejtvonalon áramlási citometria
segítségével meghatároztuk a lipidmódosító kezelések membrán Cer és GCer
szintre és sejtéletképességre gyakorolt hatásait. Konfokális mikroszkópiával
kimutattuk, hogy míg a GCer töltés esetén a Kv1.3 és a lipitutajok közti
kolokalizáció, addig a Cer szintet emelő kezelések (Cer töltés, LPS) hatására
elsősorban a csatorna és Cer platform közti kolokalizáció növekedett. Áramlási
citometriás mérések alapján a Cer töltés és LPS hatására megnőtt a pKv1.3
mennyisége, ami konfokális mikroszkópos felvételek elemzése alapján együtt járt
a pKv1.3 és a Cer platformok közti kolokalizáció növekedésével, míg a pKv1.3 és
a lipidtutajok közti kolokalizáció nem változott.
Kimutattuk, hogy mikroglia sejtekben a sejtmembrán Cer szintjének növekedése
a Kv1.3 megnövekedett foszforliációjával jár, a pKv1.3 pedig a Cer
platformokban dúsul, így eredményeink a Parkinson-kórban megnövekedett Cer
szint és a pKv1.3 szint közti direkt kapcsolatra utalhatnak.



